Lene Garsdal (SF), 2003-11-19:
I sidste uge havde vi en høring om aktiv dødshjælp, eutanasi,
i Landstingssalen, og der var mange gode indlæg om de døende, og der var mange af de indlæg, som netop påpegede, hvor vigtigt det er, at de døende har adgang til en god palliativ behandling, så derfor er det her forslag jo mere aktuelt end nogen sinde. Vi diskuterede det sidst for godt og vel et års tid siden
, og her gav SF udtryk for sin holdning, nemlig at uhelbredeligt syge skal have mulighed for at vælge at afslutte livet på et hospice eller lignende, hvor der kan tilbydes en god omsorg, pleje og lindring, og hvor de pårørende får bedre mulighed for at være mere deltagende end på et sygehus.
Vi ønsker også, ligesom det står i forslaget her, at hvert amt i samarbejde med kommunerne etablerer et sammenhængende fleksibelt tilbud til de uhelbredeligt syge og døende, hvor hjælp og støtte til døende også kan gives i eget hjem af palliative team eller på palliative sygehusafdelinger, og de holdninger står SF naturligvis ved.
På finansloven for i år er der afsat 20 mio. kr. til etablering af hospice, men pengene bliver, som flere ordførere har været inde på, ikke udmøntet.
Hvorfor er der så ikke sket mere?
Jeg er jo valgt i Nordjyllands Amt, hvor vi har den selvejende Kamilianergaarden, som ministeren inddrog positivt sidste gang, vi havde emnet oppe, og som vi nu igen har hørt om, men det har ikke været muligt for Nordjyllands Amt at få del i den afsatte bevilling i år, og så vidt jeg har forstået, er en af grundene til det, at der er nogle kriterier eller nogle betingelser knyttet til at få del i pengene, som amtet ikke kan opfylde, fordi de har en anden måde at afregne på, end at man skal afregne med én bestemt takst.
Det har ikke været muligt at få andel i pengene
, fordi amtet dermed selv skulle bruge en meget stor del af sine penge som selvfinansiering, og det har de ikke haft mulighed for økonomisk. Jeg kan nu forstå, at ministeren vil se på de kriterier, der skal bruges, og det er jeg selvfølgelig meget glad for. Men jeg vil sådan set også gerne vide, om der med det, ministeren siger, er lagt op til, at der skal være én bestemt model for at få udmøntet pengene, eller om man kunne forestille sig, at det var forskellige modeller, der blev anvendt i de enkelte amter. Sundhedsudvalget besøgte Kamillianergaarden sidste år, og vi fik et meget positivt indtryk af forholdene, som flere også har været inde på.
For os er det væsentligt, at borgeren får adgang til en hospiceplads eller en palliativ behandling et andet sted, også selv om en hospiceplads er på en selvstændig eller privat institution, bare der er et bredere tilbud, så der også er andre muligheder.
Et andet problem er jo netop amternes økonomi.
Det undgik det heldigvis, men det er jo netop det, der er et af de store problemer, for med den stramme økonomi, som amterne har, er det ikke muligt, for så er pengene ofte brugt, når de kommer til at skulle bruge penge til at udbygge den palliative indsats.
Det finder vi i SF er et stort problem.
Jeg håber med de udmeldinger, ministeren er kommet med, at der kan blive skabt mulighed for at få lavet et bredt, fleksibelt tilbud til de døende her i landet.
Og som det forhåbentlig er fremgået, støtter SF forslaget, også med den bredde, der er lagt op til.
Og jeg skal hilse og sige fra Enhedslisten, at de også støtter forslaget.